Iċ-ċifra globali tal-infezzjonijiet tal-pandemija qabżu ‘l fuq żewġ miljuni u mitt elf, f’mija u ħamsa u tmenin pajjiż. Il-Ġermanja ħabbret li rnexxielha tikkontrolla l-firxa tal-Covid 19, iżda r-Renju Unit rrapurtaw kważi 850 mwiet biex issa l-imwiet fl-isptarijiet Inglizi telgħu għal aktar minn 14,500. Iċ-Ċina rrevediet ċ-ċifri tal-imwiet f’Wuhan għal qrib l-erbat elef. L-Għaqda Dinjija tas-Saħħa wissiet li l-Afrika tista’ tkun l-epiċentru li jmiss tal-pandemija wara b’żieda qawwija ta’ każijiet rrapurtati din il-ġimgħa, fejn mietu elf ruħ, u l-infezzjonijiet telgħu għal 19,000. Fir-Renju Unit li estenda l-lockdown mietu fl-isptarijiet aktar minn 800 pazjent ieħor bil-kumplikazzjoni tal-Coroanvirus u s’issa mietu 14,500 fl-isptarijiet Ingliżi. Iċ-ċifra għadha mhix tinkludi l-anzjani li qed imutu fid-djar tal-anzjani jew fil-komunità. F’messaġġ, id-duka u d-dukessa ta’ Cambridge, il-Prinċep William u l-Prinċipessa Kate appellaw biex in-nies jieħdu ħsieb is-saħħa mentali tagħhom. Fi Spanja l-għadd ta’ mwiet reġa’ żdied u ġew rappurtati ħames mija u tmenin mewt Mindu bdiet il-pandemija, il-minġel tal-mewt tal-Coronavirus ħasad il-ħajja ta’ kważi, 19 500. Fil-pajjiżi komplew jiżdiedu l-każi ta’ infezzjonijiet minkejja l-lockdown u wħud mill-miżuri tiegħu bdew jiġu illaxkati dil-ġimgħa. Fl-Istati Uniti l-infezzjonijiet qabżu is-sitt mija u erba’ u ħamsin elf, filwaqt li l-imwiet qabżu t-tnejn u tletin elf. Il-President Donald Trump qal li f’xi stati se jnaqqas ir-restrizzjonijiet tal-lock down biex l-ekonomija Amerikana tibda tirpilja. Wara li l-President Trump implika li ċ-Ċina qed taħbi l-verità, il-belt ta’ Wuhan rrevediet iċ-ċifri tagħha u issa qed tgħid li f’Wuhan biss mietu erbat elef ruħ, żieda ta’ elf u tlett mija. L-uffiċjali tal-Gvern Ċiniż ċaħdu li qed jgħattu l-verità u attribwew iż-żieda fiċ-ċifri għal persuni li mietu barra l-isptarijiet. Il-President Franċiż Emanuel Macron wera tħassib kemm iċ-Ċina mexxiet tajjeb fil-kontroll tal-imxija. Qal li ma jifhimx kif iċ-ċifri tal-imwiet taċ-Ċina minn fejn beda l-virus kienu inqas minn tal-Istati Uniti. Fi Franza l-għadd ta’ mwiet qabżu t-tmintax -il elf u l-infezzjonijiet telgħu għal 141,000. Il-Ġermanja ħabbret li l-virus qiegħed taħt kontroll fejn skont iċ-ċifri jidher li kull persuna qed tinfetta inqas minn persuna oħra. Fil-Ġermanja mietu kważi erbat elef ruħ bil-virus minn 138,000 persuna li ħadu l-virus. Minkejja li ċ-ċifri ta’ mwiet u infezzjonijiet fil-kontinent Afrikan għadhom baxxi meta mqabbla mal-Ewropa u l-Istati Uniti, l-Għaqda Dinjija tas-Saħħa wissiet li l-Afrika tista’ tkun l-epiċentru l-ġdid tal-pandemija. Minn popolazzjoni li taqbeż il-biljun ruħ, fl-Afrika hemm dsatax -il elf każ ta’ infezzjoni u ftit inqas minn elf mietu bil-virus. L-aktar pajjizi milquta fl-Afrika huma l-Alġerija, l-Eġittu u l-Marokk.